
ΠΕΙΡΑΙΑΣ 15/09/2026, Α.Π: 99

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

Θέμα: Απαλλακτικές οι πρώτες αποφάσεις των πειθαρχικών συμβουλίων για τους εκπαιδευτικούς που διώκονταν για συμμετοχή στην Απεργία-Αποχή ενάντια στην αξιολόγηση 

Συνάδελφοι/ισσες,
Μέσα στο καλοκαίρι εκδόθηκαν οι πρώτες απαλλακτικές αποφάσεις για διωκόμενους εκπαιδευτικούς για τη συμμετοχή τους στην Απεργία-Αποχή ενάντια στην αξιολόγηση. Συγκεκριμένα:
- Το Πειθαρχικό Συμβούλιο Ανατολικής Μακεδονίας και Θράκης αθώωσε ομόφωνα τους/τις εκπαιδευτικούς που συμμετέχουν στην απεργία-αποχή που έχει προκηρύξει η ΔΟΕ από τον Απρίλιο του 2024. Οι συνάδελφοι είχαν παραπεμφθεί στο Πειθαρχικό με την κατηγορία της άρνησης συμμετοχής στην αξιολόγηση και είχαν κληθεί σε απολογία στις 5/6/2026. Η απόφαση αφορά 53 διωκόμενες/ους οι οποίοι δεν είναι μόνο νεοδιόριστες/οι αλλά και παλαιότερων ετών. Η απαλλαγή αφορά και όσους/ες συνεχίζουν μέχρι σήμερα την απεργία-αποχή και δεν έχουν συμμετάσχει σε καμιά αξιολογική διαδικασία!
- Το Πρωτοβάθμιο Πειθαρχικό Συμβούλιο της Πελοποννήσου απάλλαξε επίσης τους/τις 6 εκπαιδευτικούς του ΠΥΣΠΕ Λακωνίας που συμμετέχουν στην απεργία-αποχή και είχαν κληθεί πρώτοι/ες στις αρχές του 2026.
- Το Διοικητικό Εφετείο Αθηνών ακύρωσε την απόφασης της ΔΙ.Π.Ε. Α΄ Αθήνας για την καθαίρεση προϊσταμένων Νηπιαγωγείων που συμμετείχαν στην απεργία-αποχή και δεν αξιολόγησαν εκπαιδευτικούς του σχολείου τους ούτε αξιολογήθηκαν οι ίδιες.
Η πλήρης απαλλαγή από τα πειθαρχικά των διωκομένων εκπαιδευτικών καθώς και η ακύρωση της καθαίρεσης των προϊσταμένων αποτελεί μια σημαντική νίκη και επιβεβαιώνει ότι η συμμετοχή στις συλλογικές αποφάσεις των Σωματείων και των Ομοσπονδιών και η προάσπιση του Δημόσιου Σχολείου δεν μπορεί να αντιμετωπίζεται ως πειθαρχικό παράπτωμα. 
Είναι αποτέλεσμα του πολύχρονου, συλλογικού και αποφασιστικού αγώνα του εκπαιδευτικού κινήματος για την υπεράσπιση του δικαιώματος στην απεργία, για την υπεράσπιση του δημόσιου σχολείου, των μορφωτικών δικαιωμάτων των παιδιών, της παιδαγωγικής ελευθερίας και δημοκρατίας στο σχολείο. Απέδειξαν ότι η αλληλεγγύη είναι πιο δυνατή από τον φόβο, ότι οι συλλογικοί αγώνες μπορούν να νικούν ακόμη και όταν έχουν απέναντί τους ολόκληρο τον κρατικό μηχανισμό. Απέδειξαν ότι «η μόνη χαμένη μάχη είναι αυτή που δεν δόθηκε».
Η απεργία-αποχή της ΔΟΕ (που επαναπροκηρύχθηκε τον Απρίλη του 2024 και επιβεβαιώθηκε από τις Γεν. Συνελεύσεις της Ομοσπονδίας το 2024, 2025 και 2026) είναι σε ισχύ. Οι Σύλλογοι και οι Ομοσπονδίες των εκπαιδευτικών υπερασπίζονται κάθε συνάδελφο και τον στηρίζουν συνδικαλιστικά και νομικά. Η νομιμότητα είναι με το μέρος των αγωνιζόμενων εκπαιδευτικών. Παράνομοι είναι εκείνοι που λειτούργησαν ως εκτελεστικά όργανα της κυβέρνησης, που κατέλυσαν στοιχειώδη, συνταγματικά κατοχυρωμένα συνδικαλιστικά δικαιώματα και επιχειρούν καθημερινά να μετατρέψουν το σχολείο σε χώρο τρομοκρατίας και ανελευθερίας.

Απαιτούμε να σταματήσει τώρα κάθε πειθαρχική δίωξη και να απαλλαγούν όλοι οι διωκόμενοι/ες συνάδελφοι από τις άδικες κατηγορίες.
Συνεχίζουμε ακόμα πιο δυναμικά – ακόμα πιο αποφασιστικά! 
Συμμετέχουμε μαζικά στην απεργία-αποχή από την ατομική αξιολόγηση!

Η ΑΠΕΡΓΙΑ ΔΕΝ ΔΙΩΚΕΤΑΙ, ΝΙΚΑ


	[bookmark: _GoBack][image: ]
Ο ΠΡΟΕΔΡΟΣ




ΜΑΡΙΟΣ
	ΧΑΔΟΥΛΗΣ	
	[image: ]ΓΙΑ ΤΟ  Δ.Σ.
	
Ο ΓΕΝ. ΓΡΑΜΜΑΤΕΑΣ
[image: ]



ΣΩΤΗΡΗΣ 
ΚΑΡΛΗΣ



image3.jpeg




image4.jpeg




image1.jpeg




image2.jpeg




